
Kommersialisering av forskningsresultater - organisering ved UiTø 

1. Innledning

I orienteringssak til Universitetsstyret datert 12. desember 2002 (J.nr. 200106409-3) informeres det om endringer i ”Lov om oppfinnelser gjort av arbeidstakere”. Lovendringen ble iverksatt 1. januar 2003, og universiteter og høyskoler er dermed gitt adgang til å ta del i næringsmessig utnyttelse av patenterbare oppfinnelser som er gjort av lærere og vitenskapelig tilsatte ved institusjonen. Universitetets øvrige arbeidstakere er fra før omfattet av loven. Dette må ses i sammenheng med endring av ”Lov om universiteter og høgskoleloven”, iverksatt 1. juli 2002. I denne lovens §2 blir universiteter og høyskoler gitt et særlig ansvar for å legge forholdene til rette for at forskningsresultater blir utnyttet slik at de på en best mulig måte kommer samfunnet til gode, både i offentlig forvaltning, kulturliv og næringsliv. Lovendringene har, i tillegg til å gi universiteter og høyskoler nye rettigheter, samtidig pålaget institusjonene et spesielt ansvar for å utbre forståelse for og sikre anvendelse av vitenskapens resultater.

Både i lovens forarbeider og i brev fra Undervisnings- og forskningsdepartementet (UFD) (datert 20. desember 2002, jnr. 200206682-3) uttrykkes det forventing om at universitetene etablerer et velfungerende system som kan bidra til nyskapning og næringsmessig utnyttelse av forskningsresultater. I UiTøs kommersialiseringsstrategi, som ble vedtatt av Universitetsstyret 13. desember 2001 (Sak 174-01, j.nr. 200106409-1), slås det fast at institusjonen har som mål 

å legge bedre til rette for kommersialisering av forskningsresultater. Dels er dette et mål fordi det 

er ønskelig å la samfunnet få del i de oppfinnelser og oppdagelser som forskningen bringer med seg, 

dels fordi det er ønskelig at forskningsresultater skal kunne føre til etablering eller trygging av

arbeidsplasser i regionen og dels er det ønskelig at kommersialiseringen skal kunne gi økte inntekter

 for forskningsmiljøene.

I strategidokumentet fastslås det at UiTø skal bygge opp kompetanse innen kommersialisering hos Universitetets ansatte og legge til rette for at et fungerende serviceapparat for kommersialisering av forskningsresultater blir utviklet.

I ovennevnte notat beskrives de endringene som får konsekvenser for universiteter og høyskoler, og det legges opp til at det i løpet av våren 2003 legges til rette for praktisk håndtering av kommersialisering av forskning ved UiTø. 

Saken som nå legges frem for Universitetsstyret er utarbeidet i samarbeid mellom representanter fra blant annet forskningsavdelingen, økonomiavdelingen og randsoneinstitusjonene. Innspill til saksfremlegget er kommet fra forskjellig hold, gjennom deltagelse i nasjonale fora i regi av FORNY og i kontakt med forskere og administrativt ansatte ved UiTø. Det har også vært god kontakt med NorInnova AS (tidl. Forskningsparken i Tromsø AS) og med NORUT-Gruppen. Det har dessuten vært ført samtaler med andre norske universiteter og høyskoler, og med Aalborg Universitet (AAU). Et utkast til styresaken ble sendt ut på høring 14. august 2003 til alle enheter, fakulteter og arbeidstakerorganisasjoner. Fem svar kom inn, fra Mat-nat-fak (vedlegg 2), Institutt for samfunns- og markedsfag (ISAM, vedlegg 3), NFH (vedlegg 4), NTL (vedlegg 5) og personalavdelingen (vedlegg 6). Kommentarer og synspunkter som fremkom i disse svarene er innarbeidet i saken.

2. Sentrale forkortelser og begreper

 ”TTO” står for Technology Transfer Office. I mangel av ett dekkende norsk ord er dette blitt en vanlig betegnelse på den enheten som arbeider med kommersialisering av forskning. TTO-funksjoner er altså de funksjonene som en slik enhet utfører. Disse er nærmere beskrevet i saksfremlegget.

NorInnova AS. Tidligere kjent som Forskningsparken i Tromsø AS. Skiftet navn i august 2003.

AAU: Aalborg Universitet, Danmark

NTL Norsk Tjenestemannslag, forening 93 (UiTø)

KU: Kommersialiseringsutvalg

UFD: Undervisnings- og forskningsdepartementet 

3. Forutsetninger for kommersialisering av forskning ved UiTø 

UiTø har, i likhet med de andre norske universitetene og høyskolene, fått i oppgave å legge til rette for forskningsbasert nyskaping og kommersialisering av forskning. Det er viktig at denne oppgaven organiseres på en måte som sikrer UiTøs rolle som uavhengig kritisk og samfunnsbyggende institusjon. De kommersielle sidene ved UiTøs virksomhet må organiseres på en slik måte at de ikke går på bekostning av Universitetets øvrige virksomhet. 

Oppsummert er de viktigste forutsetninger for utvikling og drift av et system for kommersialisering av forskning at:

· Universitetets system for kommersialisering av forskning ikke endrer (eller utfordrer) Universitetets rolle som kritisk og uavhengig samfunnsinstitusjon,

· Universitetet må etablere et system på forskningens premisser. Dette betyr at systemet skal preges av forståelse av forskningen, at deler av prosessene skal utføres i nær relasjon til der hvor forskningen foregår, og at nyskaping ikke skal gjennomføres på bekostning av forskning,

· Universitetets arbeid med kommersialisering av forskning skal preges av kvalitet og profesjonalitet som skal sikre at;

· Universitetet investerer/engasjerer seg i de riktige ideene/prosjektene

· Universitetet sikrer både patentering og tradisjonell publisering 

· gjennomføring skal baseres på klare retningslinjer og prosedyrer – og innenfor ryddige strukturer

Valg av organisasjonsmodell har betydning for synliggjøringen av den forskningsbaserte nyskapingen ved UiTø. Synliggjøring er særlig viktig overfor følgende tre grupper: 

· Forskere/forskningsmiljøer med behov for råd, kompetanse og nettverk

· Samarbeidende med nærliggende institusjoner (randsonen) og eksterne aktører (næringsliv etc), og

· Myndigheter og virkemiddelapparat

Valg av organisasjonsmodell dreier seg også om å gi myndigheter og virkemiddelapparat et politisk signal om hvilke ambisjoner UiTø har for kommersialisering av forsking; herunder om Universitetet ønsker å ta et helhetlig ansvar for nyskapingsprosessen fra forskning til forretning, og gjennom dette bidra til å overføre teknologi til samfunnet og skape ny næringsvirksomhet og nye arbeidsplasser. 

4. Dagens situasjon

Norges forskningsråds program FORNY, som drives i samarbeid med Statens nærings- og distriktsutviklingsfond (SND), er myndighetens virkemiddel for å kommersialisere forskningsresultater fra universitets- og høyskolesektoren. FORNY bidrar i dag årlig med et sted mellom 600 000 og 800 000 kroner i infrastrukturmidler til UiTø. Midlene brukes til delfinansiering av en stilling (tilknyttet forskningsavdelingen), kursvirksomhet (deriblant vektallsgivende kurs i forbindelse med Venture Cup og Gründerskolen), generell informasjonsvirksomhet, idéinnhenting og bistand i forbindelse med kommersialiseringsprosjekter. Ideene videreformidles til FORNYs og UiTøs fremste kommersialiseringsenhet i Tromsø, NorInnova. Målsetningen har vært å få frem minst 18 kommersielt interessante ideer årlig. 17 ideer ble videreformidlet i 2001 og 15 i 2002. 

Til og med 2002 har det vært forskeren/oppfinneren selv som har hatt rettigheter til å patentere og utnytte sine forskningsresultater kommersielt. UiTø har bare unntaksvis involvert seg i kommersialiseringsprosessen. Hvor mange oppfinnelser som er tatt patent på og/eller kommersialisert utenfor UiTø/FORNY og NorInnovas rammer, har universitetsdirektøren i dag ingen oversikt over. Det finnes flere aktører enn NorInnova på markedet (patentbyråer etc.) som kan ta hånd om patenterbare oppfinnelser som stammer fra UiTøs ansatte. Mange forskere har erfaring og kunnskaper om patentering og kommersialisering, og flere av disse har tidligere valgt å kjøre sitt eget løp. Det er mye som tyder på at tallet på patenteringer og kommersialiseringer er langt større enn det UiTø og NorInnova har kjennskap til. 

En fullstendig oversikt over bedriftsetableringer og patenteringer som gjøres av Universitetets ansatte vil være viktig å få etablert. En slik oversikt vil kunne være et positivt bidrag til å bygge opp under Universitetets betydning for landsdelen og dens næringsliv. For å få en slik oversikt er det nødvendig med en form for rapportering fra ansatte. En slik rapportering om eierinteresser/verv i andre juridiske enheter har imidlertid et kontrollaspekt, og dette krever en grundigere gjennomgang. Universitetsdirektøren vil komme tilbake til dette i en egen styresak. 

5. TTO-funksjonen

De viktigste arbeidsoppgavene som en TTO-funksjonen vil måtte omfatte, er som følger: 

· Administrasjon av ideer, idébehandling

· administrere innmelding og kvittering for oppfinnelser 

· iverksette innledende kontakt med forsker/oppfinner 

· avklare formelle forhold knyttet til ideen, bl.a. rettighetsforhold, tidsfaktorer i forhold til publisering, hvorvidt ideen opplagt ikke er patenterbar ”i riket” etc.

· kontaktpunkt, generelle servicefunksjoner overfor oppfinnere og interessenter 

· lage oversikt/statistikk over innmeldinger, kommersialiseringer, patentportefølje

· saksbehandler for kommersialiseringsutvalg

· saksbehandler for universitetsdirektøren, for prinsipielle saker som må behandles av Universitetsstyret 
· Forvalting av rettigheter, kontrakter, avtaler

· utvikling av avtaler med forsker, NorInnova, fagmiljø etc.

· forvaltning av UiTøs rettigheter osv

· oppfølging av samarbeidsprosjekter

· forhandle og inngå lisensavtaler og selge patenter (evt. i samarbeid med kommersialiseringsaktører/innovasjonsselskaper i randsonen) 

· kontraktshåndtering/eksternt finansiert virksomhet

· Kommersialisering av egne oppfinnelser/forretningsideer

· ha kontakt med eksterne aktører, patentkontorer, randsonen etc. 

· oppfølging av konkret og prinsipielt samarbeid med NorInnova
· følge opp, være partner i konkrete kommersialiseringsprosjekter 
· Informasjonsvirksomhet, motivasjonsarbeid, kompetanseoppbygging, rapportering

· ansvar for informasjon til forskerne/enheter (nettsider, brev etc.) 

· ansvar for rapportering til departementer/FORNY

· initiativtaker/pådriver for kompetanseoppbygging/utdanning innen entreprenørskap

Det er altså et relativt omfattende arbeidsområde, og mange nye oppgaver som i praksis har blitt laget på utdanningsinstitusjonenes skuldre. En del av disse oppgavene tas i dag hånd om innenfor forskningsadministrasjonen/FORNY-kontoret (se punkt 4). 

6. Eksternt finansiert virksomhet og kontraktshåndtering

I forbindelse med endringen av Arbeidstakeroppfinnerloven er det også behov for å ha et større fokus på kontrakter med eksterne oppdragsgivere og bidragsytere. Kontraktsinngåelse i forbindelse med eksterne prosjekter er i dag delegert til fakultetene. Det er i dag ikke uvanlig at rettighetsforholdende mellom oppdragsgiver/bidragsyter og Universitetet eller tredjepart ikke er avklart i slike kontrakter. 

Ettersom kommersialiserbare ideer ofte springer ut fra eksternt finansierte forskningsprosjekter, blir det stadig viktigere å sikre at rettighetsforholdene er avklart i kontrakter om eksterne midler. Ved siden av rettighetsforholdene har universitetsdirektøren i den senere tid erfart flere andre forhold innen Universitetets kontraktsforvaltning vedrørende eksterne midler som i dag ikke behandles tilfredsstillende, herunder blant annet merverdiavgift (etter innføring av mva på tjenester). Kontraktene blir også større og mer komplekse, og det skjer oftere at kontrakter involverer flere parter, både nasjonalt og internasjonalt. Alle disse forhold tilsier at en videreføring av dagens ordning med desentralisert kontraktsforvaltning ikke vil være hensiktsmessig.

Kontrakter der rettighetsforhold eller eiendomsrett til resultater berøres, kontrakter med næringslivet og store kontrakter med f.eks. EU bør kvalitetssikres sentralt. En slik oppgave vil på bakgrunn av kompetansebehovet være nærliggende å legge til TTO-funksjonen. 

Det kan i denne sammenheng nevnes at universitetsdirektøren har satt ned et utvalg som skal vurdere Universitetets organisering av eksternt finansiert virksomhet, og se på muligheter for et tettere samarbeid med NORUT-Gruppen. I utvalgsarbeidet er det tatt hensyn til de endringer som tenkes gjort i forbindelse med endring med Arbeidstakeroppfinnerloven, herunder spesielt med tanke på å få til en mest mulig hensiktsmessig organisering med et minimum av byråkrati. Utvalget vil levere sin innstilling i løpet av høsten.

7. Forholdet mellom UiTø og NORUT/NorInnova

UiTø uttalte i høringssvaret i forbindelse med arbeidstakeroppfinnelsesloven at institusjonen på bakgrunn av størrelsen på forskningsmiljøet i Tromsø ønsket et tettest mulig samarbeid om deler av kommersialiseringsapparatet, med NorInnova og med NORUT-Gruppen. 

Sentralt i denne sammenheng står Universitetets økte eierandel i NORUT-Gruppen (jf. styresak S 11/03 vedrørende omstrukturering av NORUT-Gruppen og oppkapitalisering av NorInnova). UiTø eier nå 54% av NORUT-Gruppen AS, som igjen eier 50,4% av NorInnova. Denne eierkonstellasjonen styrker Universitetets rolle i NORUT-Gruppen, og herunder også NorInnova, med tanke på blant annet å øke innsatsen innen nyskapnings- og kommersiali​serings​arbeid i landsdelen. På den måten skiller UiTø seg ut fra NTNU og UiO, som ikke har en slik nærhet til/kontroll over sine randsonebedrifter. Dette gir oss en unik mulighet til å legge deler av vår virksomhet til randsonen. 

8. TTO-funksjonen til randsonen?

Mat-nat-fak ber i sin høringsuttalelse om at det vurderes om TTO-funksjonen kan legges til NorInnova AS og/eller NORUT-Gruppen AS. Universitetsdirektøren mener at funksjonen ikke bør legges til NorInnova, fordi det er viktig å skille mellom UiTøs og NorInnovas interesser og å etablere ryddige og klare strukturer og arbeidsdeling mellom partene. UiTø og NorInnova skal være profesjonelle samarbeidspartnere i forhold til kommersialisering av forskning. Profesjonalitet og tillit er nøkkelord særlig nå som lovendringene skal iverksettes i praksis. Vi må sikre at Universitetet investerer og engasjerer seg i de riktige prosjektene, og håndterer sakene profesjonelt. Bare på den måten kan vi vekke tillit hos forskere, slik at kommersialiseringsaktiviteten på sikt kan bli en naturlig del av kulturen ved UiTø. Flytdiagrammet (vedlegg 1) er et forslag av arbeidsdeling mellom TTO og NorInnova som man tror vil fungere godt som en overordnet retningslinje.

At TTO-funksjonen på sikt legges til NORUT-Gruppen kan være en formålstjenlig løsning. Det kan være aktuelt å skille ut funksjonen som en egen juridisk enhet, for eksempel i form av et aksjeselskap. En slik løsning har mange fordeler, bl.a. når det gjelder å skille kommersialisering av forskning fra Universitetets øvrige virksomhet. I et AS kan man dessuten i stor grad sikre seg mot den risiko som tross alt er forbundet med kommersialisering, blant annet ved å tegne forsikringer. Innenfor rammene av et AS er bemanningssituasjonen enklere enn innenfor en statsbedrift, og denne kan justeres relativt enkelt etter konjunkturer og arbeidsmengde. Et slikt AS vil kunne etableres under NORUT-Gruppen, men bør sikres en nærhet til Universitetet, da TTO-funksjonen er tenkt å fungere som innstillingsorgan i spørsmål som dreier seg om Universitetets rettigheter. Et fremtidig aksjeselskap under NORUT-Gruppen kan tenkes å holde til på universitetsområdet, og dele lokaliteter med øvrig administrasjon. Dermed vil funksjonen integreres i Universitetet på en helt annen måte enn om den skulle fysisk lokaliseres til Forskningsparken. Dette vil være i tråd med målsettingen om å få en tettest mulig kobling mellom UiTø og NORUT-Gruppen, og vil sikre den nødvendige nærheten til fagmiljøene. Dette er langt på vei samme organisering som Universitetet i Bergen har valg i forbindelse med sitt samarbeid til Unifob AS.

9. Kommersialiseringsutvalg (KU)

Et ytterligere bidrag til å sikre nærhet mellom Universitetet og TTO-funksjonen er å sette ned et internt utvalg som har endelig beslutningsmyndighet ang. hvilke prosjekter UiTø skal involvere seg i. Dette gjøres ved gjennom et patent-/kommersialiseringsutvalg som fatter endelige avgjørelser om hvorvidt AAU skal overta rettighetene til en oppfinnelse. Utvalget består hovedsaklig av forskere, og på den måten sikres behovet for faglig innsikt. 

Et slikt utvalg har fra flere hold vært fremholdt som en sikkerhet for at faglige vurderinger legges til grunn og for at UiTøs forskere sikres tilstrekkelig innflytelse. Kommersialiseringsutvalget (KU) skal, i følge forslaget, settes sammen av erfarne forskere med kunnskap om patentering og kommersialisering. I saken som ble sendt ut på høring til alle fakulteter, enheter, og fagorganisasjoner ble det foreslått at KU skulle ha seks medlemmer, to fra hvert av realfagsfakultetene. Innspill fra høringsrunden har imidlertid vist et ønske om at KU utvides ved at man også kan kalle inn ad hoc-medlemmer fra de andre fakultetene – omtrent etter modell fra UiTøs ”Utvalg for avansert vitenskapelig utstyr”. Det har også blitt uttrykt ønske om at forskerne fagorganisasjonene skulle representeres blant KUs medlemmer. KU vil i følge forslaget få delegert myndighet fra Universitetsstyret til å fatte avgjørelser om hvorvidt UiTø skal overta rettighetene til en patenterbar oppfinnelse eller ikke. Dette gjøres ut fra en formell, faglig og forretningsmessig vurdering. KU kalles inn av TTO etter behov og kan innhente tilleggsopplysninger fra for eksempel forsker eller kommersialiseringsenhet (som regel NorInnova) om nødvendig. KU fatter sine beslutninger på bakgrunn av en formelle, faglige og forretningsmessige kriterier. KU skal også kunne fungere som et rådgivende organ i forbindelse generelle retningslinjer og policy i forbindelse med forskningsbasert nyskaping og kommersialisering av forskning. TTO fungerer som sekretariat og saksbehandler for KU.

KUs viktigste oppgave vil bli å behandle saker som omfattes av lovgivningen, nemlig patenterbare oppfinnelser. Man kan imidlertid tenke seg at dersom en ansatt henvender seg med en oppfinnelse som enten ikke er mulig eller ønskelig å patentere, men som likevel kan tenkes å være kommersielt interessant, så vil KU også kunne vurdere om UiTø skal gå inn i slike prosjekter. Eksempler på dette kan være innenfor IT, opplæringsprogrammer etc. Dette aspektet ble også vektlagt i Odelstingets behandling av lovforslaget. Her ble det understreket at institusjonenes ansvar også omfatter resultater som ikke kan/skal patenteres, men som likevel kan kommersialiseres.

Universitetsdirektøren vil fremme en egen sak om konkret mandat og sammensetning av KU for Universitetsstyret i nær fremtid. I denne vil de høringsuttalelsene som konkret omhandler KU diskuteres.

10. Andre universiteters organisering

NTNU har vedtatt å etablere et nytt heleid aksjeselskap, ”NTNU Technology Transfer AS”. Selskapet skal ha som formål å forvalte, foredle og selge rettigheter til NTNUs oppfinnelser. Universitetets styre er selskapets generalforsamling. Det arbeides med å få til rolleavklaringer og arbeidsfordelinger mellom NTNUs TTO, Leiv Erikson Nyfotek og Sinvent. Målet er at kontoret skal være operativt i løpet av 2003.

UiO har vedtatt å opprette et ”TTO A/S” som et heleid datterselskap etter samme modell som 

NTNU. Planen er å ha et tett samarbeid med Forskningsparken AS i Oslo og Medinnova AS. UiO har ansatt den første TTO-personen, og kontoret skal være operativt fra 1. januar 2004. 

Stiftelsen UNIFOB er UiBs enhet for kommersialisering av ansattes arbeidsresultater og ivaretar institusjonens rettigheter og plikter. UiB har nylig tilsatt en kommersialiseringsrådgiver med spesielt ansvar for de tidligere fasene i kommersialiseringsprosessen. Stillingen er integrert i et kontraktsteam som administrerer kontraktsforskningen ved universitetsdirektøren og i UNIFOB og som ivaretar institusjonens intellektuelle eiendom og økonomiske interesser og forholdet til tredjepart. Unifob fungerer som TTO, mens Forinnova AS er UiBs kommersialiseringsenhet.

NLH s ”Sekretariat for næringsutvikling” skal i samarbeid med Bioparken AS i Ås ivareta TTO-funksjonene ved institusjonen.

11. Finansiering

Allerede i sitt høringssvar i forbindelse med endringene i arbeidstakeroppfinnelsesloven (datert 24. august 2001, j.nr. 200102282-11) uttrykte UiTø forståelse for at det må videreutvikles egne apparater for kommersialisering ved universitetene. UiTø presiserte imidlertid at dette ville kreve betydelig tilførsel av friske midler fra det offentlige, og at finansieringsnivået ville ha betydning for hvordan arbeidet ble organisert ved UiTø. 
Da lovendringene i Arbeidstakeroppfinnelsesloven ble behandlet i Odelstingets fremkom følgende merknad:
Institusjonene bør selv avgjøre hvordan de vil organisere apparatet som skal sikre rettigheter til oppfinnelser og formidling til næringslivet. Det er uansett viktig at institusjonene bygger opp intern kompetanse for å ivareta institusjonens og forskernes interesser. Det vil her dreie seg om kostnader ved etablering av et innovasjonsapparat, og vi ber departementet, i samarbeid med institusjonene, kartlegge behovet og følge opp dette i kommende budsjettframlegg for Stortinget.

Det er på det nåværende tidspunkt vanskelig å anslå omfanget av de ressurser som kreves for å ivareta universitetets oppgaver knyttet til dette nye ansvarsområdet. Vi har få sikre holdepunkt for hvor mange forskningsresultater som vil bli innmeldt og hvilket idépotensiale som finnes i våre fagmiljøer. Universitetsstyret har vedtatt at UiTø skal ha en andel av nettoinntekter fra patenterte forskingsresultater (Sak 41-03, jnr. 200303484-1). Slike inntekter vil imidlertid etter alt å dømme ligge et godt stykke inn i fremtiden, og det er, som NFH påpeker i sin uttalelse, høyst usikkert om TTO-funksjonen kan bli selvfinansierende. Det antas også at det i startfasen må legges ned betydelige ressurser i et informasjons- og veiledningsopplegg som motiverer og stimulerer de ansatte til å fremkomme med sine idéer. 

Finansieringen av omleggingene må derfor i stor grad dekkes av myndighetene gjennom FORNY-programmet. Programmets budsjettramme har fått en betydelig økning fra 58,9 MNOK i 2002 til 92,6 MNOK i 2003 .FORNY har også fått en tilleggbevilling på 12 MNOK for implantering av endringene i Arbeidstakeroppfinnelsesloven. 

Som følge av lovendringene legges det fra FORNYs side opp til at universitetene kan søke om både finansiering av patentkostnader og såkalt kommersialiseringsassistanse. Dette betyr at det legges opp til at finansieringen for fremtiden i større grad skal følge prosjektet/ansvaret. De prosjektene som universitetene sier "ja" til å overta retten til økonomisk utnyttelse av, skal man også ha mulighet til å finansiere kommersialiseringen av – og dermed sikres reelt eierskap til. Dette er en endring fra hva som har vært tilfelle, hvor prosjekt/kommersialiseringsmidler har vært kanalisert til kommersialiseringsenhetene (herunder NorInnova). UiTø kan derfor søke FORNY om midler til

· etablering av TTO-funksjoner ved universitetene (organisering, retningslinjer, rutiner, verktøy, osv.) 

· videreutvikling av konstruktive samspill mellom TTO-funksjoner og kommersialiseringsmiljø (bevisstgjøre arbeidsdeling) 

· harmonisering av avtaleverk mellom universitetene og mellom U&H og FoU-inst. 

· delfinansering av patentkostnader
Søknaden for neste FORNY-periode skal inn til Norges forskningsråd 15. oktober, og kostnadene som følger av lovendringene skal innarbeides i denne søknaden.

I tillegg er det mye som tyder på at det legges opp til at universitetene og noen av de ”store” høyskolene velger å ha egne TTO-funksjoner, og at de mindre regionale høyskolene skal henvende seg til disse. Her vil det være naturlig at UiTø tar et nordnorsk ansvar overfor høyskolene i landsdelen. Hvordan dette skal gjøres i praksis, og ikke minst hvordan dette skal finansieres, er det ikke sagt noe om. Det som imidlertid bør være helt klart, er om at det er slik at det kun kommer penger til ett TTO i Nord-Norge, så må dette legges til UiTø.

11. Arbeidsdeling mellom TTO og kommersialiseringsenhet

Den foreslåtte arbeidsfordelingen mellom TTO og KU på den ene siden og NorInnova på den andre siden skisseres i det vedlagte flytdiagrammet. Når TTO har mottatt og registrert innmeldingen av en oppfinnelse, hatt innledende kontakt med forskeren og gjort enkelte vurderinger av formell karakter, kan NorInnova (eventuelt andre aktører, patentbyråer etc) kobles inn. Først blir oppfinnelsens nyhetsverdi/patenterbarhet vurdert, og deretter gjøres foreløpige vurderinger i forhold til marked og forretningsmessige muligheter. Dette er en tjeneste som kjøpes fra NorInnova eller andre aktuelle aktører. Ingen rettigheter er altså overdratt på dette tidspunktet. En foreløpig vurdering sendes så tilbake til TTO. Om vurderingen viser at oppfinnelsen er patenterbar og forretningsmessig interessant, vil TTO legge frem et beslutningsgrunnlag for KU slik at utvalgets medlemmer kan avgjøre om UiTø ønsker å overta rettighetene. I tilfelle flertallet av KUs medlemmer er negative, frafaller Universitetet retten til å overta. Rettighetene beholdes av oppfinner, og en avtale om fordeling av eventuelle nettoinntekter lages. Om KU er positive, vil UiTø kreve rettighetene til oppfinnelsen. Avtaler om fordeling av inntekts- og utgiftsfordeling, eierandeler, rettigheter, økonomiske forhold, kommersialiseringsmåte (for eksempel bedriftsetablering, lisensiering etc). Prosjektet følges opp i samarbeid mellom TTO og NorInnova.

12.
Konklusjoner

Valg av organisasjonsmodell gir myndigheter og virkemiddelapparat et signal om hva slags ambisjoner UiTø har for kommersialisering av forskning.  Ilikhet med den andre norske universitetene, er det viktig å synliggjøre at UiTø tar den nye rollen og det nye ansvaret lovendringene pålegger oss på alvor. 

I saksfremlegget er lovendringene og de arbeidsoppgaver som må håndteres som følge av denne beskrevet. I tillegg er spesiell hensyn som må tas når kommersialisering av forskning skal integreres i Universitetets virksomhet diskutert.. 

Universitetsdirektøren vil foreslå at det opprettes et sentralt kommersialiseringsutvalg (KU). KU velges for to år, og settes sammen av to forskere fra hvert av realfagsfakultetene, totalt seks faste medlemmer. I tillegg åpnes det for at man kan kalle inn ad hoc-medlemmer ved behov. Konkret mandat og sammensetning skal behandles og godkjennes av Universitetsstyret i en egen sak. Utvalget delegeres myndighet fra Universitetsstyret til å vedta hvilke oppfinnelser som Universitetet skal overta rettighetene til. Prosessen med å finne egnete kandidater til KU settes i gang snarest, og det fremmes egen sak til Universitetsstyret om mandat, sammensetning og oppnevning av medlemmer i utvalget.

Den endelige organiseringen av TTO-funksjonene bør juridisk settes skilles ut fra Universitetets kjerneområder. En enhet underlagt NORUT-Gruppen sikrer en nødvendige juridiske og økonomiske distanse, samtidig som funksjonen fysisk sett lokaliseres til universitetsområdet vil sikre nærheten til fagmiljøene. En slik enhet vil også kunne håndtere kontrakter og avtaler i forbindelse med større eksternt finansierte prosjekter. Universitetsdirektøren vil legge frem en egen sak med forslag til endelig organisering etter at arbeidsgruppens arbeid er ferdigstilt.

TTO-funksjonene foreslås i en interimsfase lagt til forskningsavdelingen/FORNY-kontoret. Til å støtte TTO-funksjonen stiller personal- og økonomiavdelingen med personal med juridisk og økonomisk kompetanse. I tillegg brukes også FORNY-kontaktene ved realfagsfakultetene ved behov.

På denne bakgrunn gis følgende innstilling til 

vedtak:

1. Universitetsstyret stiller seg bak planene om å opprette en TTO-funksjon og et kommersialiseringsutvalg (KU) ved UiTø. Inntil en endelig organisering foreligger legges TTO-funksjonen inn under UiTøs forskningsavdeling.

2. Universitetsstyret ber om å få fremmet egen sak om oppnevning av representanter og mandat for KU.

Tromsø, 12.09.2003

	Arne Benjaminsen

